AS ชนซิลลิ่ง! หลังหลุดเครื่องหมาย “C” รับผลงานไตรมาส 2 โตกระโดด
AS ชนซิลลิ่ง! หลังหลุดเครื่องหมาย "C" รับผลงานไตรมาส 2 โตกระโดด
AS ชนซิลลิ่ง! หลังหลุดเครื่องหมาย "C" รับผลงานไตรมาส 2 โตกระโดด
18 ส.ค. 2563

ผู้สื่อข่าวรายงานว่า ราคาหุ้น บริษัท เอเชียซอฟท์ คอร์ปอเรชั่น จำกัด (มหาชน) หรือ AS ล่าสุด ณ เวลา 11.25 น. อยู่ที่ระดับ 2.52 บาท ปรับตัวขึ้น 0.32 บาท หรือ 14.55% ด้วยมูลค่าการซื้อขาย 1.74 ล้านบาท โดยราคาหุ้นปรับตัวขึ้นแรงหลังจากประกาศผลการดำเนินงานไตรมาส 2 ออกมาอย่างโดดเด่น
โดยนาย Gerry Ung ผู้บริหารสูงสุดทางด้านการเงิน (CFO) บมจ.เอเชียซอฟท์ คอร์ปอเรชั่น (AS) เปิดเผยว่า ในไตรมาส 2/63 บริษัทฯ มีรายได้ 450.2 ล้านบาท และกำไรจากการดำเนินงาน 166.2 ล้านบาท เปรียบเทียบกับไตรมาส 2/62 ที่มีรายได้ 205.6 ล้านบาท และกำไรจากการดำเนินงาน 20.7 ล้านบาท โดยรายได้เพิ่มขึ้น 119% กำไรจากการดำเนินงานเพิ่มขึ้น 702%
ทั้งนี้ การเติบโตอย่างก้าวกระโดดดังกล่าว เป็นผลจากความสำเร็จของการบริหารต้นทุนอย่างรัดกุม และการเปิดให้บริการเกมใหม่ รวมถึงการบริหารเกมปัจจุบันทั้งตลาดในไทยและต่างประเทศ ในช่วงสถานการณ์ระบาดของโรคโควิด-19 ทำให้ผู้เล่นกลับมาเล่นเกมเพิ่มมากขึ้น ส่งผลให้ตลาดต่างประเทศเติบโต 240% และตลาดในประเทศเติบโต 41% ทำให้ครึ่งปีแรกของปี 2563 บริษัทฯ มีรายได้ 640 ล้านบาท และกำไรจากการดำเนินงาน 190.4 ล้านบาท คิดเป็นอัตราการเติบโต 2,196% เมื่อเทียบกับช่วงเวลาเดียวกันของปีก่อน
โดยในช่วงครึ่งปีแรก บริษัทฯ ได้เปิดให้บริการเกมใหม่ทั้งสิ้น 5 เกม แบ่งเป็น พีซี 2 เกม มือถือ 3 เกม และมีแผนจะเปิดให้บริการเกมใหม่ 5 เกม (พีซี 2 เกม, มือถือ 3 เกม) ในช่วงครึ่งหลังของปี 2563
ทั้งนี้ ด้วยการเติบโตอย่างก้าวกระโดดทั้งด้านรายได้และกำไรในไตรมาส 2 นี้ ทำให้สัดส่วนผู้ถือหุ้นปรับเป็น 64.2% ของทุนชำระแล้ว ตามกฎเกณฑ์ของตลาดหลักทรัพย์ฯ AS จะหลุดจากเครื่องหมาย C วันที่ 18 สิงหาคม 2563 หลังจากการปรับโครงสร้างทางการเงินจะส่งผลให้บริษัทสามารถล้างขาดทุนสะสมทั้งหมดและมีกำไรสะสม 86.7 ล้านบาท
“การเติบโตในไตรมาส 2/63 นี้ แสดงให้เห็นได้อย่างชัดเจนว่า การเติบโตของ เอเชียซอฟท์ฯ เป็นไปอย่างต่อเนื่องและมั่นคง ถึงแม้ว่าในไตรมาสที่ 2 นี้ เศรษฐกิจทั่วโลกได้รับผลกระทบจากการระบาดของโรคโควิด-19 ที่มาอย่างไม่ทันตั้งตัว
ทั้งนี้ ในหลายประเทศมีการประกาศ Lockdown ส่งผลให้เกิดการเปลี่ยนแปลงทั้งสภาวะตลาดและพฤติกรรมของผู้บริโภคที่ต้องอยู่บ้านมากขึ้น ซึ่งแน่นอนว่าในหลายธุรกิจได้รับผลกระทบในเชิงลบอย่างหลีกเลี่ยงไม่ได้ แต่สำหรับธุรกิจด้านออนไลน์ยังสามารถพลิกวิกฤตให้เป็นโอกาสได้  เช่นเดียวกับ เอเชียซอฟท์ฯ ที่ปรับเปลี่ยนแผนงานให้เข้ากับสถานการณ์ได้อย่างทันท่วงที ซึ่งถือเป็นอีกหนึ่งปัจจัยสำคัญทำให้ บริษัทฯ มีการเติบโตทั้งในส่วนของรายได้และกำไร อย่างไรก็ตาม บริษัทฯ ยังคงมุ่งมั่นที่จะรักษาผลการดำเนินงานให้มีการเติบโตอย่างต่อเนื่อง และทุ่มเท ผลักดันทุกวิธีทาง เพื่อให้ผลประกอบการเป็นไปตามเป้าหมายที่วางไว้”
 